
Is-Sur President,
Skont il-proċedura inkwistjoni, il-Kumitat għall-Impjiegi u l-Affarijiet Soċjali ingħata l-istruzzjoni li jippreżenta opinjoni lill-Kumitat tiegħek. Fil-laqgħa tiegħu tat-30 ta’ Novembru 2023, iddeċieda li jibgħat din l-opinjoni fil-forma ta’ ittra.
Il-Kumitat għall-Impjiegi u l-Affarijiet Soċjali eżamina l-kwistjoni matul il-laqgħa tiegħu tat-23 ta’ Jannar 2024 u adotta l-opinjoni tiegħu fil-forma ta’ ittra, imfassla taħt it-tmexxija tar-rapporteur għal opinjoni tal-Kumitat EMPL, Romana Tomc (PPE), f’dik il-laqgħa[footnoteRef:1]. Huwa ddeċieda li jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu. [1:  Dawn li ġejjin kienu preżenti għall-votazzjoni finali: Dragoş Pîslaru (President), Leila Chaibi (it-Tieni Viċi President), Romana Tomc (it-Tielet Viċi President u rapporteur għal opinjoni), Katrin Langensiepen (ir-Raba’ Viċi President), Alex Agius Saliba, João Albuquerque, Atidzhe Alieva‑Veli, Catherine Amalric, Dominique Bilde, Gabriele Bischoff, Vilija Blinkevičiūtė, Milan Brglez, Jordi Cañas, Özlem Demirel, Jarosław Duda, Estrella Durá Ferrandis, Cindy Franssen, Lina Gálvez Muñoz (sostituta ta’ Alicia Homs Ginel), Agnes Jongerius, Stelios Kympouropoulos, Miriam Lexmann, Sara Matthieu, Max Orville, Sandra Pereira, Kira Marie Peter‑Hansen, Wolfram Pirchner, Jessica Polfjärd, Dennis Radtke, Elżbieta Rafalska, Eugenia Rodríguez Palop, Daniela Rondinelli, Monica Semedo, Maria Walsh, Tomáš Zdechovský, Lucia Ďuriš Nicholsonová u Mohammed Chahim (sostitut ta’ Marc Angel), Paolo De Castro (sostitut ta’ Elisabetta Gualmini), Delara Burkhardt (skont l-Artikolu 209(7) tar-Regoli ta’ Proċedura).] 

Dejjem tiegħek,
Dragoş Pîslaru

SUĠĠERIMENTI
Il-Kumitat għall-Impjiegi u l-Affarijiet Soċjali jistieden lill-Kumitat għall-Baġits, bħala l-kumitat responsabbli, biex jieħu inkunsiderazzjoni s-suġġerimenti li ġejjin:
1.	Il-Kumitat EMPL ifakkar fil-Pilastru Ewropew tad-Drittijiet Soċjali (EPSR), ipproklamat mill-Kunsill Ewropew, mill-Parlament Ewropew u mill-Kummissjoni Ewropea f’Novembru 2017, il-Pjan ta’ Azzjoni tal-Pilastru Ewropew tad-Drittijiet Soċjali tal-4 ta’ Marzu 2021 u d-Dikjarazzjoni ta’ Porto tat-8 ta’ Mejju 2021 dwar l-affarijiet soċjali adottata mill-membri tal-Kunsill Ewropew.
2.	Il-Kumitat EMPL jenfasizza li l-investimenti f’livelli għoljin ta’ impjiegi u l-ħolqien ta’ impjiegi ta’ kwalità, it-titjib tal-ħiliet u t-taħriġ mill-ġdid, l-indirizzar tal-qgħad, il-politiki ta’ inklużjoni, l-integrazzjoni aktar rapida fis-suq tax-xogħol u l-offerta ta’ opportunitajiet ta’ kwalità u sostenibbli għaż-żgħażagħ filwaqt li tiġi ppreservata l-kapaċità tal-akkwist, b’mod partikolari għall-gruppi l-aktar vulnerabbli, fil-bżonn u żvantaġġati, bħat-tfal u ż-żgħażagħ, il-persuni fil-faqar, il-persuni qiegħda, il-familji fid-diversità kollha tagħhom, il-persuni b’diżabbiltà, il-persuni akbar fl-età, il-persuni li ġejjin minn kuntest ta’ migrazzjoni u l-persuni Rom, u l-appoġġ għall-bini ta’ akkomodazzjoni pubblika, se jtejbu l-istandard tal-għajxien fl-UE. Il-Kumitat EMPL ifakkar li l-kundizzjoni ta’ persuni mingħajr dar qed taffettwa numru dejjem akbar ta’ adulti u tfal, u li l-istituzzjonijiet lokali, reġjonali, nazzjonali u Ewropej jeħtiġilhom ikomplu bl-isforzi tagħhom sabiex jiksbu l-għan tal-UE li teqred il-kundizzjoni ta’ persuni mingħajr dar sal-2030.
3.	Barra minn hekk, il-Kumitat ifakkar fil-Pjan ta’ Azzjoni tal-EPSR li għandu l-għan li l-UE tilħaq miri speċifiċi sal-2030, inkluż li jkollha mill-inqas 78 % tal-individwi ta’ bejn l-20 u l-64 sena fl-impjieg, filwaqt li jiġi żgurat li mill-inqas 60 % tal-adulti kollha jipparteċipaw f’taħriġ kull sena, u jitnaqqas in-numru ta’ persuni f’riskju ta’ faqar jew esklużjoni soċjali b’mill-inqas 15-il miljun, inklużi 5 miljun tifel u tifla. Madankollu, anke l-kisba ta’ dawn il-miri qed issir dejjem aktar diffiċli fil-kuntest taż-żidiet previsti fil-faqar u l-qgħad sakemm ma jiġux iddedikati sforzi u appoġġ speċifiċi biex tittaffa l-pressjoni attwali fuq is-sistemi ta’ protezzjoni soċjali u jiġi mitigat l-impatt soċjali tal-kriżi, kif ukoll biex jingħata appoġġ lir-refuġjati u jiġu żgurati kundizzjonijiet ta’ għajxien deċenti għal kulħadd, b’aċċess għal servizzi essenzjali ta’ kwalità bħas-saħħa, l-edukazzjoni u l-akkomodazzjoni. 
4.	Il-Kumitat EMPL ifakkar li l-FSE+ mistenni jikkontribwixxi għall-implimentazzjoni tal-Pjan ta’ Azzjoni tal-EPSR iżda jiġbed l-attenzjoni għall-fatt li l-programmazzjoni tal-FSE+ ġiet adottata qabel il-kriżi attwali, u din il-kriżi tinvolvi investiment pubbliku u soċjali ogħla b’tali mod li l-programmazzjoni eżistenti jaf ma tissodisfax il-ħtiġijiet attwali. Jesprimi t-tħassib tiegħu dwar il-marġini limitati ħafna disponibbli u jinsisti li jiġi żgurat li l-implimentazzjoni tal-Pjan ta’ Azzjoni tal-EPSR u l-kisba tal-miri tad-Dikjarazzjoni ta’ Porto jingħataw prijorità. Jenfasizza, fid-dawl taż-żieda fl-għoli tal-ħajja, u b’mod partikolari ż-żieda fil-prezzijiet tal-ikel, il-ħtieġa għal żieda fl-allokazzjoni minima għall-miżuri ta’ inklużjoni soċjali adottati fil-FSE+ il-ġdid kif ukoll 3 % oħra ma’ dawk il-miżuri għall-għajnuna alimentari u għall-assistenza materjali bażika għall-persuni l-aktar fil-bżonn. Iħeġġeġ lill-Istati Membri jallokaw aktar mill-ammonti minimi mitluba mill-FSE.
5.	Il-Kumitat EMPL jisħaq li għandhom jiġu allokati riżorsi adegwati biex jiġi ffinanzjat u implimentat il-Pjan ta’ Azzjoni tal-EPSR li ġie adottat f’Porto u biex jintlaħqu l-miri ewlenin tad-Dikjarazzjoni ta’ Porto. Jemmen fl-importanza li jiġu indirizzati d-diskrepanzi soċjali fil-kundizzjonijiet tal-għajxien u tax-xogħol permezz ta’ investiment soċjali fil-futur medju u fit-tul, filwaqt li fl-istess ħin, jiġu indirizzati l-ħtiġijiet immedjati tan-nies. Jinsisti li r-regoli li jirregolaw l-użu tal-fondi tal-Unjoni jridu jiżguraw u jtejbu l-konformità mal-ogħla drittijiet soċjali u prinċipji demokratiċi, ikunu allinjati mal-EPSR, mal-SDGs, mal-Patt Ekoloġiku u mad-drittijiet fundamentali tal-ħaddiema u jitlob li d-dispożizzjonijiet jippermettu fondi pubbliċi biss lil dawk l-impjegaturi li jirrispettaw id-drittijiet tal-ħaddiema u l-kundizzjonijiet tax-xogħol applikabbli. Jitlob ukoll għal kundizzjonalitajiet soċjali aktar effettivi fir-regoli dwar l-akkwist pubbliku u l-konċessjonijiet, u li dawn ikunu appoġġjati minn sanzjonijiet effettivi. Jinsab, madankollu, imħasseb li l-firxa tal-kriżijiet attwali u l-impatt tagħhom se jirrikjedu risposta baġitarja robusta fl-2025 u lil hinn; jistieden, għaldaqstant, lill-Kummissjoni tipproponi baġit ambizzjuż għall-2025.
6.	Il-Kumitat EMPL iqis li l-identifikazzjoni tar-riskji soċjali u l-kunsiderazzjoni tal-effetti diverġenti fuq l-impjiegi u l-qgħad fit-tul fost industriji partikolari għandhom jiġu indirizzati b’mod adegwat. Jistieden lill-Kummissjoni, għalhekk, tippreżenta metodoloġija ta’ traċċar tan-nefqa fir-rigward tal-Għanijiet ta’ Żvilupp Sostenibbli (SDGs) fil-baġit soċjali tal-UE, abbażi tal-prinċipji tal-Pilastru Ewropew tad-Drittijiet Soċjali u Tabella ta’ Valutazzjoni Soċjali u indikaturi tal-benesseri biex jitkejjel l-impatt ġenerali ta’ fondi, strumenti u faċilitajiet differenti ffinanzjati fl-ambitu tal-QFP u tal-NGEU.
7.	Il-Kumitat EMPL iqis kruċjali l-protezzjoni u l-promozzjoni tal-prinċipju tal-multilingwiżmu, li jippromwovi l-kwalità tal-parteċipazzjoni demokratika u t-trasparenza. F’dan ir-rigward, il-kumitat jenfasizza wkoll il-ħtieġa li jiġu appoġġjati politiki li għandhom l-għan li jżidu l-parteċipazzjoni taċ-ċittadini madwar l-Unjoni, b’mod partikolari ż-żgħażagħ, sabiex ikun hemm involviment akbar taċ-ċittadini mal-politiki tal-Unjoni u jiġu żviluppati miżuri aktar effettivi f’approċċ ibbażat fuq il-post.
8.	Barra minn hekk, jemmen li l-Faċilità għall-Irkupru u r-Reżiljenza għandha tistipula li mill-inqas 30 % tal-fondi jkunu ddedikati għall-investimenti soċjali biex jissaħħu s-sistemi ta’ protezzjoni soċjali u jsir investiment fis-sigurtà soċjali, fl-aċċess għall-kura tas-saħħa u l-edukazzjoni, fl-akkomodazzjoni li tkun għall-but ta’ kulħadd, fl-impjiegi, fil-ġustizzja u fis-servizzi soċjali għal gruppi vulnerabbli.
9.	Il-Kumitat EMPL ifakkar ukoll li l-kundizzjonijiet prevalenti ta’ diffikultajiet ta’ inflazzjoni għolja fil-proviżjonament tal-katina tal-provvista tal-enerġija u l-materja prima u diversi kriżijiet qed jitfgħu pressjoni fuq ir-riżorsi baġitarji disponibbli tal-Unjoni, dawn għandhom jintużaw b’mod adegwat sabiex l-isfidi attwali u futuri fl-UE jiġu indirizzati b’mod effiċjenti . Il-kriżijiet kontinwi qed jaffettwaw b’mod negattiv ix-xenarju soċjoekonomiku tal-UE, b’impatt fuq il-kundizzjonijiet tax-xogħol u tal-għajxien, u b’hekk qed jheddu t-tkabbir sostenibbli u l-impjiegi. Il-baġit tal-UE għall-2025 jeħtieġ li jindirizza b’mod effettiv il-ħtiġijiet li qed jevolvu, b’mod partikolari fid-dawl tal-inflazzjoni li qed tiżdied, iż-żieda fil-prezzijiet tal-akkomodazzjoni, tal-ikel u tal-enerġija, il-vulnerabbiltajiet dejjem jikbru, it-twessigħ tal-inugwaljanzi soċjali u ekonomiċi, u l-eskalazzjoni u l-aggravar tal-faqar, inkluż il-faqar enerġetiku, li jaffettwaw lill-popolazzjonijiet l-aktar vulnerabbli. L-istaġnar fil-pagi fir-rigward tal-inflazzjoni jżid ir-riskju ta’ tnaqqis fil-kapaċità tal-akkwist għall-ħaddiema, li potenzjalment jaggrava l-kundizzjonijiet tal-għajxien kif ukoll is-saħħa mentali. Din is-sitwazzjoni se tkompli tagħmel pressjoni fuq il-kapaċità tal-politiki soċjali u tal-istabbilizzaturi awtomatiċi, inklużi l-iskemi nazzjonali tal-qgħad. Iqis li hemm bżonn urġenti li jogħlew il-pagi sabiex tiġi sostnuta d-domanda interna u t-tkabbir inklużiv, u jonqos l-impatt tal-kriżi doppja fuq il-ħaddiema u fuq il-familji.
10.	Il-Kumitat EMPL itenni l-appell tiegħu għal strateġija globali kontra l-faqar mgħammra b’objettivi ambizzjużi biex jonqos il-faqar u jintemm il-faqar estrem fl-Ewropa sal-2030, f’konformità mal-prinċipji tal-EPSR u b’kunsiderazzjoni tal-SDGs. 
11.	Il-Kumitat EMPL jisħaq li n-nisa, speċjalment fil-kuntest tal-kriżijiet u tal-gwerra fl-Ukrajna, jiffaċċjaw riskji ta’ impjiegi u riskji soċjali akbar. Il-kisba tal-mira tal-impjiegi mid-Dikjarazzjoni ta’ Porto tirrikjedi għanijiet nazzjonali ambizzjużi biex in-nisa jiġu inklużi fil-forza tax-xogħol billi jinħolqu inċentivi, tinbena infrastruttura soċjali u jitneħħew l-ostakli u d-diskriminazzjoni. Il-Kumitat jappella għall-integrazzjoni ta’ baġit sensittiv għal kwistjonijiet ta’ ġeneru bil-għan li jittejjeb l-allinjament tal-politiki u tal-attivitajiet li jippromwovu l-parteċipazzjoni u t-trattament ugwali tan-nisa fis-suq tax-xogħol u li jinħolqu sistemi komprensivi biex jiġu mmonitorjati u jitkejlu l-allokazzjonijiet tal-baġit maħsuba biex jippromwovu l-ugwaljanza bejn il-ġeneri, il-parteċipazzjoni tan-nisa fis-suq tax-xogħol, l-aċċess għall-impjiegi u d-diskrepanzi fil-pagi u fil-pensjonijiet.
12.	Barra minn hekk, il-Kumitat EMPL jesprimi tħassib dwar rati ogħla ta’ qgħad fost iż-żgħażagħ fl-UE meta mqabbla mal-qgħad ġenerali. Iħeġġeġ lill-Istati Membri u lill-Kummissjoni jagħtu prijorità lill-ġlieda kontra l-qgħad fost iż-żgħażagħ, permezz tal-ingranaġġ ta’ inizjattivi eżistenti bħall-Fond Soċjali Ewropew Plus (FSE+) u l-Garanzija għaż-Żgħażagħ. Il-Kumitat jistieden lill-Istati Membri kollha biex jinvestu fl-impjieg taż-żgħażagħ. Jirrikonoxxi r-rwol ċentrali tal-edukazzjoni u t-taħriġ vokazzjonali (VET) u t-traineeships sabiex iż-żgħażagħ jingħataw l-għarfien, il-ħiliet u l-kompetenzi meħtieġa biex jidħlu fis-suq tax-xogħol. Il-Kumitat jisħaq dwar l-importanza li jsir investiment fil-kwalità u l-attraenza tagħhom permezz tal-FSE+ u l-Garanzija għaż-Żgħażagħ imsaħħa filwaqt li jittejbu l-kundizzjonijiet tax-xogħol u l-attraenza tal-pożizzjonijiet fil-livell tad-dħul. Huwa jesprimi tħassib dwar il-prekarjetà bikrija tal-karriera minħabba prattiki tax-xogħol abbużivi, li jimminaw l-indipendenza taż-żgħażagħ, il-bilanċ bejn ix-xogħol u l-ħajja privata u l-kapaċità ta’ aċċess għall-akkomodazzjoni. Jinnota li n-nisa u l-ħaddiema żgħażagħ b’livelli baxxi ta’ edukazzjoni huma aktar suxxettibbli li jbatu minn prekarjetà bikrija fil-karriera. Il-Kumitat EMPL iqis li l-identifikazzjoni tar-riskji soċjali u l-kunsiderazzjoni tal-effetti diverġenti fuq l-impjiegi u l-qgħad fit-tul fost industriji partikolari għandhom jiġu indirizzati b’mod adegwat. 
13.	Il-Kumitat EMPL iqis li l-identifikazzjoni tar-riskji soċjali u l-kunsiderazzjoni tal-effetti diverġenti fuq l-impjiegi u l-qgħad fit-tul f’industriji u setturi partikolari għandhom jiġu indirizzati b’mod adegwat permezz ta’ taħriġ, taħriġ mill-ġdid u titjib tal-ħiliet u l-ħolqien ta’ impjiegi attraenti u ta’ kwalità aċċessibbli għal kulħadd, f’konformità mal-objettivi tat-tranżizzjonijiet ekoloġiċi u diġitali. Tali miżuri jistgħu jgħinu biex jingħelbu d-differenzi strutturali bejn ir-reġjuni u biex tiġi indirizzata l-kwistjoni tal-eżodu ta’ mħuħ, kif ukoll l-inugwaljanzi soċjali, inklużi l-inugwaljanzi bejn in-nisa u l-irġiel. 
14.	Fl-2022, 24,7 % tat-tfal tal-UE ffaċċjaw il-faqar jew l-esklużjoni soċjali, filwaqt li ġie nnotat li r-rata tal-faqar fost it-tfal qed terġa’ tiżdied u jinsabu mħassba li se tkompli tmur għall-agħar fis-snin li ġejjin. Jenħtieġ li l-Kummissjoni u l-Istati Membri jużaw b’mod effettiv il-fondi disponibbli bħall-FSE+, il-FEŻR u InvestEU kif ukoll ReactEU u RRF biex jeqirdu l-faqar fost it-tfal, filwaqt li jenfasizzaw l-importanza tal-Garanzija Ewropea għat-Tfal għas-salvagwardja tad-drittijiet essenzjali u tas-servizzi ewlenin bħall-kura tas-saħħa ta’ kwalità għolja, l-edukazzjoni bikrija tat-tfal u l-kura u l-edukazzjoni, l-aċċess effettiv għal nutrizzjoni tajba għas-saħħa u akkomodazzjoni xierqa. Il-Kumitat jappella biex jiżdied b’mod urġenti l-finanzjament tal-Garanzija Ewropea għat-Tfal b’baġit iddedikat ta’ mill-inqas EUR 20 biljun. Barra minn hekk, jistieden, f’dan ir-rigward, lill-Istati Membri kollha, mhux biss dawk l-aktar affettwati mill-faqar fost it-tfal, jallokaw mill-inqas 5 % tar-riżorsi tal-FSE+ b’ġestjoni kondiviża biex jappoġġjaw attivitajiet fl-ambitu tal-Garanzija Ewropea għat-Tfal.
15.	L-UE qed tiffaċċja sfidi demografiċi b’tixjiħ tal-popolazzjoni minħabba rati ta’ fertilità li qed jonqsu u stennija tal-għomor estiża. Filwaqt li jissottolinja l-impatt qawwi li l-inċertezzi ekonomiċi għandhom fuq l-anzjani, il-kumitat jenfasizza n-nuqqas ta’ reazzjonijiet ta’ politika għall-impatt tat-tibdil demografiku. Jenfasizza l-importanza li jsir investiment f’akkomodazzjoni adegwata u li tkun għall-but ta’ kulħadd, faċilitajiet ta’ kura ta’ kwalità u pubbliċi, u servizzi suffiċjenti ta’ kura u appoġġ billi jiġu indirizzati n-nuqqasijiet tal-persunal tal-infrastrutturi kritiċi – inklużi, iżda mhux limitati għal indokraturi u professjonisti tas-saħħa. F’dan il-kuntest, jilqa’ l-Istrateġija Ewropea għall-Kura u jappella għall-finanzjament adegwat tagħha fil-baġit 2025.
16.	Il-Kumitat EMPL jisħaq fuq l-importanza ta’ politiki u miżuri li jappoġġjaw it-tranżizzjoni fis-suq tax-xogħol u l-ħtieġa li tissaħħaħ il-kompetittività tal-ekonomiji tagħna fil-kuntest tat-tranżizzjonijiet ekoloġiċi u diġitali. Għal dan l-għan, il-Kumitat EMPL jenfasizza l-importanza tal-Fond għal Tranżizzjoni Ġusta, li jkopri t-titjib tal-ħiliet u t-taħriġ mill-ġdid, inkluż it-taħriġ tal-ħaddiema affettwati fir-reġjuni deżinjati madwar l-Istati Membri, kif ukoll attivitajiet oħra fl-oqsma tal-edukazzjoni u l-inklużjoni soċjali inklużi, investimenti fl-infrastruttura għall-finijiet ta’ ċentri ta’ taħriġ, faċilitajiet ta’ kura tat-tfal u tal-anzjani. Il-Fond jgħin lill-ħaddiema affettwati jħaddnu opportunitajiet ġodda ta’ impjieg kif ukoll jipprovdi kwalunkwe forma xierqa ta’ appoġġ lil dawk li qed ifittxu impjieg, inkluż assistenza fit-tiftix ta’ impjieg u l-inklużjoni attiva tagħhom fis-suq tax-xogħol.
17.	Il-Kumitat EMPL jisħaq li l-Istrument Ewropew għal Appoġġ temporanju biex jittaffew ir-Riskji ta’ Qgħad f’Emerġenza (SURE) wera li kien ta’ suċċess fil-ġlieda kontra l-qgħad bħala konsegwenza tal-pandemija tal-COVID-19. Jistieden ukoll lill-Kummissjoni tibbaża fuq l-istrument SURE biex tappoġġja l-iskemi nazzjonali li jipproteġu l-impjiegi u jippreservaw l-introjtu tal-ħaddiema li jistgħu jiġu attivati temporanjament meta parti mill-UE tesperjenza xokk ekonomiku; jinsisti li l-miżuri ta’ emerġenza nazzjonali u tal-UE kollha, partikolarment dawk assoċjati mal-protezzjoni tal-impjiegi u l-kumpens għall-introjtu, ikomplu u jiġu ffinanzjati mill-ġdid dment li l-konsegwenzi soċjoekonomiċi tal-gwerra jibqa’ jkollhom impatt negattiv fuq is-suq tax-xogħol u sakemm l-ekonomija tirkupra kompletament u s-suq tal-impjiegi jkun stabbli.
18.	Għandha tingħata l-attenzjoni dovuta liċ-ċittadini kollha f’riskju ta’ faqar enerġetiku, sfida ewlenija għall-Unjoni. Il-Fond Soċjali għall-Klima għandu l-għan li jiżgura li l-miżuri u l-investimenti magħżula jkunu mmirati b’mod partikolari lejn unitajiet domestiċi f’faqar enerġetiku jew unitajiet domestiċi vulnerabbli, mikrointrapriżi vulnerabbli u utenti tat-trasport vulnerabbli, li huwa kruċjali għat-tranżizzjoni ġusta lejn in-newtralità klimatika. Il-Kumitat EMPL jistieden lill-Kummissjoni u lill-Istati Membri jibnu fuq il-Fond Soċjali għall-Klima u jikkunsidraw l-iżvilupp ta’ skemi ta’ protezzjoni soċjali ekoloġiċi fil-livell nazzjonali bl-appoġġ tal-UE sabiex tissaħħaħ ir-reżiljenza soċjali kontra l-impatti tat-tibdil fil-klima u d-degradazzjoni ambjentali billi jiġu indirizzati l-effetti sekondarji tal-politiki ekoloġiċi fuq l-impjiegi u l-kundizzjonijiet tal-għajxien u biex jiġi żgurat li l-komunitajiet milquta jkunu ppreparati bis-sħiħ għas-suq tax-xogħol il-ġdid u jirrimarka li dawn l-iskemi jenħtieġ li jinkludu l-protezzjoni soċjali u tas-saħħa, il-protezzjoni kontra l-qgħad ikkomplementata minn politiki attivi tas-suq tax-xogħol għall-ħaddiema, programmi ta’ xogħlijiet pubbliċi li jipprovdu appoġġ fi flus jew in natura filwaqt li jtejbu l-ħiliet u l-impjegabbiltà tal-ħaddiema, il-benefiċċji tal-assistenza soċjali li jappoġġjaw l-introjtu u s-sigurtà tal-ikel, skemi ta’ garanzija tal-impjiegi kif ukoll taħriġ jew taħriġ mill-ġdid, żvilupp tal-ħiliet u skemi ta’ finanzjament biex jgħinu lill-unitajiet domestiċi jtejbu l-effiċjenza enerġetika tad-djar tagħhom biex jindirizzaw il-faqar enerġetiku.
19.	Il-Kumitat EMPL jirrappreżenta politiki tal-familja u politiki soċjali li jgħinu lit-tfal jiksbu bidu aħjar fil-ħajja u jiżguraw bilanċ bejn ix-xogħol u l-ħajja privata għall-ħaddiema kollha. Dan huwa partikolarment importanti għall-persuni li jindokraw u għall-ġenituri, speċjalment għan-nisa li l-parteċipazzjoni tagħhom fis-suq tax-xogħol trid tiġi żgurata. Huwa jinsisti fuq l-importanza ta’ liv tal-maternità, tal-paternità, tal-ġenituri u tal-kura mħallsa b’mod adegwat kif ukoll politiki tat-treddigħ, u jinkoraġġixxi arranġamenti tax-xogħol flessibbli fuq bażi volontarja inklużi t-telexogħol u l-adattament tas-sigħat u l-iskedi tax-xogħol biex ix-xogħol u l-ħajja personali jiġu akkomodati aħjar. 
20.	Il-Kumitat EMPL jirrimarka li l-FSE+ huwa wieħed mill-ixprunaturi ewlenin għat-tisħiħ tad-dimensjoni soċjali tal-Unjoni u l-istrument prinċipali tal-UE biex isir investiment fin-nies, jiġu promossi livelli għoljin ta’ impjiegi, jingħata kontribut lill-modernizzazzjoni tal-protezzjoni soċjali u tiġi żviluppata forza tax-xogħol b’livell għoli ta’ ħiliet u reżiljenti lesta għat-tranżizzjoni lejn ekonomija ekoloġika u diġitali, f’konformità mal-prinċipji tal-EPSR. Jenfasizza wkoll l-importanza tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG), il-Fond għal Tranżizzjoni Ġusta (JTF), ReactEU bir-riżorsi addizzjonali tagħha għall-FSE+, l-Inizjattiva favur l-Impjieg taż-Żgħażagħ (YEI) u l-Fond għal Għajnuna Ewropea għall-Persuni l-Aktar fil-Bżonn (FEAD).
21.	Il-Kumitat EMPL iqis is-saħħa mentali fuq il-post tax-xogħol bħala kwistjoni ewlenija ġdida tal-politika soċjali. Id-dinja tax-xogħol qed tinbidel b’ritmu mgħaġġel. Il-pandemija aċċellerat realtajiet ġodda, forom ġodda ta’ xogħol riżultat tad-diġitalizzazzjoni, inkluż l-intelliġenza artifiċjali (IA), affettwaw is-saħħa u s-sikurezza okkupazzjonali tal-ħaddiema. F’din il-perspettiva, jilqa’ l-inizjattiva tal-Kummissjoni Ewropea biex tniedi approċċ komprensiv dwar is-saħħa mentali u jfakkar fil-pożizzjoni tiegħu li tappella għal Direttiva dwar id-dritt għall-iskonnessjoni u r-regoli tat-telexogħol, kif ukoll Direttiva dwar ir-riskji psikoloġiċi u l-benesseri fuq il-post tax-xogħol.
22.	Il-Kumitat EMPL iqis li l-investiment fit-tagħlim tul il-ħajja, it-taħriġ mill-ġdid u t-titjib tal-ħiliet huwa essenzjali biex tiġi indirizzata t-tranżizzjoni ekoloġika u diġitali, għall-kisba ta’ tranżizzjonijiet ekoloġiċi u diġitali u għat-tisħiħ tal-kompetittività sostenibbli u r-reżiljenza tal-Unjoni kontra xokkijiet esterni. Filwaqt li diversi setturi, inklużi s-servizzi tal-kura, ma għandhomx forza tax-xogħol b’ħiliet speċjalizzati, li jkun hemm ħiliet aktar xierqa mhux biss joħloq opportunitajiet ġodda, jiżgura integrazzjoni u tranżizzjoni aktar rapidi tal-ħaddiema fis-suq tax-xogħol, irawwem l-inklużjoni soċjali u jista’ jkun sors ta’ awtosodisfazzjon iżda jagħti wkoll is-setgħa lill-individwi biex jinvolvu ruħhom b’mod attiv fis-suq tax-xogħol. Is-sena Ewropea tal-Ħiliet għandha l-għan li tindirizza n-nuqqas ta’ ħiliet, li jaffettwa 77 % tal-kumpaniji fl-Unjoni, permezz ta’ inizjattivi ta’ taħriġ mill-ġdid u titjib tal-ħiliet. L-għan huwa li jiġi appoġġjat it-tkabbir sostenibbli fl-ekonomija soċjali tas-suq tal-Unjoni, tingħata spinta lill-kompetittività, b’mod partikolari l-SMEs u jingħata kontribut għall-ħolqien ta’ impjiegi ta’ kwalità b’mod soċjalment ekwu, inklużiv u ġust. Jieħu nota tal-Mekkaniżmu ta’ Spinta tat-Talent bħala inizjattiva ddedikata u komprensiva ġdida biex tingħata spinta lit-“talent” f’reġjuni li qed jiffaċċjaw jew li jinsabu f’riskju li jiffaċċjaw “nassa tal-iżvilupp tat-talenti”;
23.	Il-Kumitat EMPL iqis li l-Pjattaforma tat-Teknoloġiji Strateġiċi għall-Ewropa (STEP) hija komponent importanti tal-istrateġija Ewropea biex jissaħħu l-investimenti f’teknoloġiji kritiċi u emerġenti. Din l-inizjattiva tindirizza n-nuqqas ta’ ħaddiema u l-ħtiġijiet ta’ ħiliet, billi tistabbilixxi programmi ta’ taħriġ iddedikati permezz tal-Akkademji tal-Industrija b’Emissjonijiet Żero Netti, bl-għan li jssaħħu s-sovranità u s-sigurtà Ewropej filwaqt li jagħtu spinta lill-kompetittività tal-Unjoni fit-tranżizzjonijiet ekoloġiċi u diġitali. Huwa jtenni wkoll l-appell tiegħu għal Fond Ewropew ta’ Sovranità komplut biex tkun żgurata l-awtonomija strateġika tal-UE, inkluż l-investiment fil-kapital uman u f’ħaddiema b’ħiliet speċjalizzati, jiġi promoss aċċess inklużiv għal impjiegi ta’ kwalità u jiġu indirizzati n-nuqqasijiet ta’ xogħol u ta’ ħiliet kritiċi għal setturi ekonomiċi u industrijali ewlenin.
24.	Il-Kumitat EMPL ifakkar fil-ħidma essenzjali mwettqa mill-ħames aġenziji u awtoritajiet tal-UE attivi fl-oqsma tal-politika soċjali u tal-impjiegi, jiġifieri l-Awtorità Ewropea tax-Xogħol, il-Fondazzjoni Ewropea għall-Kundizzjonijiet tal-Ħajja u tax-Xogħol, l-Aġenzija Ewropea għas-Sigurtà u s-Saħħa fuq il-Post tax-Xogħol, iċ-Ċentru Ewropew għall-Iżvilupp ta’ Taħriġ Vokazzjonali u l-Fondazzjoni Ewropea għat-Taħriġ. Huwa jqis li dawn l-aġenziji u awtoritajiet irid ikollhom biżżejjed persunal u riżorsi adegwati, filwaqt li jieħdu inkunsiderazzjoni l-inflazzjoni, sabiex ikunu jistgħu jissodisfaw il-mandat tagħhom, jilħqu l-objettivi tagħhom u jwettqu l-kompiti tagħhom li qed jevolvu. Ifakkar li l-kompiti tal-aġenziji jevolvu f’konformità mal-prijoritajiet tal-politiki u jisħaq li r-responsabbiltajiet l-ġodda jridu jkunu akkumpanjati minn riżorsi korrispondenti.
25.	Il-Kumitat EMPL ifakkar li l-proġetti pilota u l-azzjonijiet preparatorji huma essenzjali biex jiġu ttestjati inizjattivi ġodda ta’ politika fl-oqsma tal-impjiegi u l-inklużjoni soċjali, inkluż permezz tal-ġbir tad-data. Ifakkar madankollu, li l-valutazzjoni tagħhom hija ankrata fil-ftehim interistituzzjonali u jtenni l-istedina tiegħu lill-Kummissjoni biex tevalwa l-proposti ta’ proġetti pilota u azzjonijiet preparatorji b’mod imparzjali abbażi ta’ valutazzjoni ġuridika u finanzjarja, b’mod li jirrifletti l-mertu tal-proposti. jesprimi d-diżappunt ripetut tiegħu dwar il-valutazzjoni skarsa u mhux ċara tal-proposti fis-snin reċenti u jitlob lill-Kummissjoni tipprovdi spjegazzjonijiet preċiżi u dettaljati ta’ dawn il-valutazzjonijiet, flimkien ma’ eżempji konkreti tal-miżuri tal-UE li jitqiesu li “jkopru” l-proposti. Ifakkar ukoll li l-implimentazzjoni ta’ proġett pilota adottat jew ta’ azzjoni preparatorja adottata trid tibqa’ fidila għall-proposta adottata.
26.	Il-Kumitat EMPL jenfasizza l-ħtieġa għal appoġġ adegwat għad-djalogu soċjali u għall-kapaċità tas-sħab soċjali kif ukoll il-ħtieġa li jiġi garantit appoġġ adegwat għal miżuri ta’ informazzjoni u taħriġ. Għalhekk, jappella lill-Kummissjoni biex ma tnaqqasx l-allokazzjonijiet għal dawn il-linji baġitarji fl-abbozz tal-baġit tagħha għall-2025 kif kien il-każ fl-aħħar sentejn. Filwaqt li tirrikonoxxi l-importanza tas-sħab soċjali, l-UE għandha tippromwovi r-rwol tagħhom, tqis id-diversità nazzjonali u tiffaċilita d-djalogu soċjali u n-negozjar kollettiv f’konformità mal-Artikolu 152 tat-TFUE. Jemmen li, meta jitqiesu l-inugwaljanzi soċjoekonomiċi eżistenti, fis-snin li ġejjin se jkun meħtieġ aktar appoġġ għad-djalogu soċjali u n-negozjar kollettiv, għas-sħab soċjali u għall-miżuri ta’ taħriġ u jappella għal konsultazzjoni effettiva u sinifikanti mas-sħab soċjali fl-ipprogrammar, l-evalwazzjoni u l-implimentazzjoni tal-fondi rilevanti tal-UE.
27.	Il-Kumitat EMPL jitlob li jinħoloq programm li jippromwovi kampanji ta’ sensibilizzazzjoni dwar l-importanza tat-trade unions, tas-sħubija fi trade unions, tan-negozjar kollettiv u tal-kuntratti tax-xogħol biex tinkiseb soċjetà aktar ġusta, b’mod partikolari permezz tat-titjib tal-kundizzjonijiet tax-xogħol, tal-pagi u tal-kundizzjonijiet tal-ħajja.
28.	Il-Kumitat EMPL jilqa’ s-summit il-ġdid tas-sħab soċjali f’Val Duchesse li se jsir fl-2024. Iqis dan is-summit bħala opportunità biex titqajjem kuxjenza u jinstabu soluzzjonijiet dwar il-politiki soċjali; huwa jinsisti fuq l-involviment attiv tal-Parlament Ewropew fid-diskussjonijiet.

